Sonn skyn nie meer by Star nie | Netwerk24
Deur Hanlie Stadler 02 Augustus 2018 13:55
Heather Sonn, wat in Desember verlede jaar by Christo Wiese oorgeneem het as voorsitter van die beleërde Steinhoff International, het uit die direksie van Steinhoff se plaaslike filiaal bedank.
Sonn wil haar toespits op die uitdagings by Steinhoff International, het Steinhoff Africa Retail (Star) vroeër die week in 'n Sens-verklaring gesê.
Philip Dieperink, sedert 20 April vanjaar die finansiële hoof van Steinhoff International, vervang haar op Star se direksie.
Star het onlangs aandeelhouers se goedkeuring gekry om sy naam in Pepkor – die naam van sy grootste filiaal – te verander. Dit sal na verwagting Vrydag amptelik word.
Die stap is gedoen om afstand te skep tussen Star en Steinhoff, waar finansiële ongerymdhede ondersoek word. Onder die talle bestuurs- en direksieveranderinge sedertdien was dat Markus Jooste begin Desember as uitvoerende hoof van Steinhoff bedank het en Christo Wiese, toe nog Steinhoff se grootste aandeelhouer, 'n week later as voorsitter.
In dieselfde Sens-verklaring waarin Sonn se bedanking aangekondig is, verwelkom Star vir Mark Harris as 'n onafhanklike nie-uitvoerende direkteur. Hy sal ook in die direksie se vergoedingskomitee dien.
Harris word as 'n kundige in strategie, verkrygings en samesmeltings en tegnologie beskryf.
Die groep maatskappye is in verskeie hofsake gewikkel sedert die ongerymdhede aan die lig gekom het.
Wiese se eis teen Steinhoff oor die verkoop van Pepkor, wat hy oor byna 50 jaar opgebou het, word binnekort aangehoor.
Braam van Huyssteen, Tekkie Town se stigter, het ook pas 'n hofgeding teen Star oor beweerde kontrakbreuk begin.
Meer oor: Steinhoff | Tekkie Town | Pepkor | Star | Steinhoff Africa Retail | Philip Dieperink | Heather Sonn | Kleinhandel | Kleinhandelaars